**GYAKRAN ISMÉTELT KÉRDÉSEK**

**A munkatervben először le kell-e írni az utolsó félévben benyújtott szakmai pályázatunkat és utána erre a félévre vonatkozó tervet vagy az utolsó félévit külön csatoljuk és most csak az aktuális feladatokat írjuk le?**

Egy darab munkatervet kell benyújtani, melyben a 2016-os utolsó elfogadott beszámolótól 2017.06.30-ig terjedő időszakra tett és tervezett vállalásokat kell bemutatni. Úgy gondoljuk, hogy a meghívott, egyszer már CT-tagsággal és 2015-2016-os tanév 1. félévében elfogadott beszámolóval rendelkező hallgatók/oktatók folytatták munkájukat és 2017.06.30-ig is folytatni óhajtják. Ezt kérjük rögzíteni vállalásként és erről kell majd beszámolni júniusban.

**A jogviszony igazolását az állam nyelvén tudják csak kiadni, ez Önök számára elfogadható-e?**

Természetesen igen, elfogadjuk.

**Abban az esetben, ha nemrégiben elnyertem egy az Emberi Erőforrások Minisztériuma és az ELTE közös, Phd hallgatók számára meghirdetett ösztöndíját, akkor részesülhetek-e a CT támogatásában is?**

A CT ösztöndíjfelhívás tartalmazza azt, hogy igen, kaphat CT ösztöndíjat is, de csak az EMMI/ELTE ösztöndíj (40.000) és a 72.000 Ft közti különbséget, így küszöböljük ki azt, hogy ne járjon rosszabbul az a régi CT ösztöndíjas, aki a program szünetelése miatt megpályázta az EMMI/ELTE ösztöndíjat.

Frissítve 2017.03.24.

~~Vagy lehetőség van az EMMI/ELTE ösztöndíjról teljes mértékben lemondani, ezt hivatalosan igazolni nekünk (pályáztató szervezet hivatalos visszajelzése, hogy törölte a pályázót a rendszerből), és akkor a CT programból a havi 72.000 Ft nagyságú ösztöndíjat kapják.~~ **Lemondásra nincs lehetőség**, csak az ösztöndíj megosztására.

**Az elmúlt évben saját költségre elmentem egy nemzetközi konferenciára annak reményében, hogy majd a CT-munkaterv alapján az kifizetésre kerül, erre most van lehetőség? Az akkori CT lebonyolítók biztattak arra vonatkozóan, hogy ez az újrainduláskor lehetséges lesz, mert a munkatervben szerepelt a 2015/2016-os tanév második félévének munkatervében**.

Konferencia-részvétel költségei térítésének feltételei:

* a jelentkező pályázatát jelen kiírás keretében pozitívan elbírálták;
* csak 2017.06.30-ig áll módunkban kifizetéseket megtenni, ezért a kifizetés feltétele, hogy a megfelelő dokumentumokat a megfelelő formában (az alapítvány nevére kiállított eredeti számlákat) időben megkaphassuk (külföldre történő utalás esetében legkésőbb 2017. június 27-e reggel 7:00-ig), hogy még 2017. jún. 29-e estig a nemzetközi utalást levonják a számlánkról. Ha a számlák hibásan vannak kiállítva vagy nem az eredeti jut el hozzánk (ez lehet .pdf is a szervezők által küldve elektronikusan), sajnos a kifizetést nem tudjuk teljesíteni.

**A következő pár hónapban egy nemzetközi konferenciára utaznék, ahova már elfogadták a jelentkezésemet, továbbá egy pár napos tanulmányi útra is jelentkeztem külföldre és egy kutató programra is külföldre. Mit jelent adminisztratív szempontból az utófinanszírozás lehetősége? Mindezekre bátran menjek el és utólag a sikeres beszámolót követően visszatérítik a költségeket?**

Az utólagos finanszírozás ebben az esetben is azt jelenti, hogy legkésőbb június 30-ig az alapítvány nevére kiállított számlák megtérítésének meg kell történnie, ennek feltétele az előző kérdés válaszában olvasható. Azt is mérlegelnie kell a támogatónak, hogy a konferencia/tanulmányút/kutatóprogram szorosan összefügg-e a pályázó tanulmányaival, kutatásaival, ennek a benyújtandó térítési kérelemből ki kell majd derülnie. A térítési kérelem egy szabad fogalmazású irat, melyhez segédkérdéseket fogalmaz meg és tesz közzé majd a kuratórium.

A kérelemben fontos lesz tisztázni a térítendő költségek nagyságát és típusát, így a pontos választ mindig ennek függvényében tudja a kuratórium megadni.

**A nyerteseknek kell-e nyelvvizsgát teljesíteni a mostani pályázati időben (2017.06.30-ig)?**

A kiírás időpontja és a teljesítésre adott idő, illetve a nyelvvizsgákra való bejelentkezési határidők miatt nem kell nyelvvizsgát teljesíteni 2017.06.30-ig. Természetesen, aki most készül vizsgázni és a többi feltételnek megfelel, annak javasoljuk, hogy az alapítvány nevére kérje a számlát:

**Sapientia Hungariae Alapítvány 1092 Budapest, Ráday u. 28. adószám: 18104068-1-43, bankszámla szám: OTPBANK HU39 1170 6016 2080 5663 0000 0000.**

A nyelvvizsga díját csak az alapítvány nevére, címére szóló számla ellenében tudjuk téríteni.